སྤྱིར་བོད་གཞིས་བྱེས་ཁུལ་དུ་རྩོམ་པ་པོ་གྲངས་ཀྱིས་མི་ལོངས་མོད།ང་ལ་མཚོན་ན་རྒན་ནོར་ལྡེའི་རྩོམ་ཡིག་ཀློག་རྒྱུར་དགའ་བ་བླ་ལྷག་ཏུ་འཕེལ་མྱོང་ཚུལ་བཤད་ཅིང་།ཁོང་གིས་བྲིས་པའི་ཚིག་བཅད་རྩོམ་ཡིག་ལྷ་ལྡན་ཉི་མའི་གྲོང་དུ་བསྐྱོད་པའི་གཏམ་པི་ཝང་དཀར་པོའི་རང་སྒྲ་ཞེས་པ་ཚིག་དོན་ཕལ་ཆེ་བ་བློ་ལའང་འཛིན་མྱོང་ཞེས་བཤད།ཡིན་ན་ཡང་ཀླུ་སྨྱོན་གྱིས་བཤད་ན་རྒན་ནོར་ལྡེས་དེང་སེང་རྩོམ་ཡིག་མང་པོ་འབྲི་བཞིན་མེད་པ་འདྲ་ཟེར།ཞོར་འཕྲོས་ཀྱིས་འདས་པོ་ཀླུ་ཚང་བློ་བཟང་ཡེ་ཤེས་དང་།ཁོ་བོའི་སྤུན་མཆེད་བྱ་འཕུར་ནམ་མཁའ་རྒྱལ་མཚན་སོགས་ལོ་ཆུང་འགའ་ཞིག་གིས་སྨྱུ་གུ་ཐང་དུ་བཞག་སྟེ་བལྟས་བལྟས་རིག་རིག་ལ་ཕྱི་མའི་ལྔ་ལམ་དུ་ཆས་པ་ནི།འབྲེལ་ཡོད་དང་ངོ་ཤེས་དག་ལ་མཚོན་ན་སེམས་སྡུག་གི་གཞི་ཡིན་པ་མ་ཟད་བོད་ཀྱི་རྩོམ་ཡིག་རིག་གཞུང་ལ་ཚབ་མཚོན་གཞོན་སྐྱེས་མི་སྣ་རེ་ཡོང་བར་རེ་བ་སྦོམ་པ་རེ་མེད་པར་གྱུར་སོང་བ་ཡིན་པས་བོད་ཀྱི་རིག་གཞུང་ལ་གྱོང་གུད་བྱུང་བ་རེད་ཅེས་ཕན་ཚུན་སྐྱོ་གདུང་གི་རྣམ་པ་ཕྱི་རུ་མངོན།